Záväzné podmienky používania verejnej časti ITMS2014+

1 Úvod

1. S cieľom urýchliť čerpanie finančných prostriedkov, znížiť administratívnu záťaž ľudských zdrojov Poskytovateľov pomoci, zvýšiť transparentnosť implementácie európskych štrukturálnych a investičných fondov (ďalej aj „EŠIF“) a aby subjekty vystupujúce ako žiadateľ/prijímateľ mali možnosť ľahšie a rýchlejšie komunikovať s Poskytovateľmi pomoci, zabezpečil Centrálny koordinačný orgán (ďalej aj „CKO“) vyvinutie verejnej a neverejnej časti ITMS2014+.
2. Z dôvodu, že systém ITMS2014+ sa aktuálne nachádza vo fáze a procese kontinuálneho rozvoja a modifikácie, je riadenie zmien tohto metodického usmernenia zabezpečené pravidelnými aktualizáciami v podobe verzií dokumentu, ktoré budú distribuované zo strany CKO, uverejňované priamo v ITMS2014+ a na webovom sídle [www.partnerskadohoda.gov.sk](http://www.partnerskadohoda.gov.sk). Samotný text metodického usmernenia bude zmenený prostredníctvom ďalšej písomnej verzie dokumentu. Prílohy budú priamo zmenené zverejnením ďalšej verzie prostredníctvom ITMS2014+.   
   V nasledujúcej písomnej verzii metodického usmernenia budú všetky zmeny príloh zapracované.

2 Základné pojmy

1. **Bezpečnostné prvky** je pre účely týchto Záväzných podmienok prihlasovacie meno (login).
2. **Centrálny koordinačný orgán** je pre účely týchto Záväzných podmienok ústredný orgán štátnej správy určený v zmysle čl. 123 ods. 8 nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „CKO“).
3. **ITMS2014+** je pre účely týchto Záväzných podmienok centrálny informačný systém, ktorý slúži na evidenciu, následné spracovávanie, export, výmenu dát, údajov a dokumentov medzi žiadateľom/prijímateľom, poskytovateľom pomoci a ďalšími orgánmi zapojenými do implementácie EŠIF v Slovenskej republike (ďalej aj „SR“). Vo vnútroštátnom právnom poriadku je ITMS2014+ zadefinovaný v zákone č. 292/2014 Z. z. o príspevku poskytovanom z EŠIF a o zmene a doplnení niektorých zákonov (ďalej len „zákon o EŠIF“) , konkrétne v § 6 ods. 2 písmeno b) v spojitosti s § 49 zákona o EŠIF. Ďalej je definovaný na úrovni Systému riadenia a Systému finančného riadenia pre programové obdobie na roky 2014 – 2020. Informačný systém ITMS2014+ je spravovaný Centrálnym koordinačným orgánom v zmysle § 6 ods.2 písmeno b) zákona o EŠIF. Z logického pohľadu je ITMS2014+ rozdelený na verejnú a neverejnú časť.
4. **Verejná časť ITMS2014+** je pre účely týchto Záväzných podmienok časť ITMS2014+, ktorá zabezpečuje komunikáciu poskytovateľa alebo iných relevantných orgánov so žiadateľmi/prijímateľmi. Komunikácia písomnou formou, určená výzvou na predkladanie žiadostí o NFP, resp. dojednaná v zmluve o poskytnutí NFP, týmto ustanovením nie je dotknutá.
5. **Poskytovateľ** je pre účely týchto Záväzných podmienok orgán/subjekt, ktorý je zodpovedný za pridelenie nenávratného finančného príspevku.
6. **Prijímateľ** je pre účely týchto Záväzných podmienok orgán, organizácia, právnická osoba, fyzická osoba (podnikateľ) alebo administratívna jednotka, ktorej sú za účelom realizácie projektu/operácie poskytované prostriedky štátneho rozpočtu určené na spolufinancovanie a prostriedky zo štrukturálnych fondov alebo Kohézneho fondu. Každý prijímateľ je zároveň aj žiadateľom v zmysle nižšie uvedenej definície.
7. **Správca ITMS2014+** je pre účely týchto Záväzných podmienok DataCentrum ‐ rozpočtová organizácia zriadená Ministerstvom financií SR, ktorá zabezpečuje správu a prevádzku systému ITMS2014+.
8. **Používateľ** je pre účely týchto Záväzných podmienok fyzická osoba, ktorá je oprávnená využívať používateľské konto Žiadateľa/Prijímateľa pri všetkých činnostiach a úkonoch spojenýchs komunikáciou s Poskytovateľom prostredníctvom verejnej časti ITMS2014+. Používateľ koná pri uvedených úkonov v plnom rozsahu v mene a na účet Žiadateľa/Prijímateľa.
9. **Záväzné podmienky používania verejnej časti ITMS2014+** pre účely týchto Záväzných podmienok zahŕňajú všetky práva a povinnosti a postupy všetkých dotknutých subjektov, ktoré vstupujú/zasahujú do verejnej časti ITMS204+ (ďalej len „Záväzné podmienky“).
10. **ZOOÚ** Zákon č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov.
11. **Žiadateľ** je pre účely týchto Záväzných podmienok fyzická osoba alebo právnická osoba, ktorá ma záujem o aktiváciu svojho používateľské konta pre účely komunikácie s Poskytovateľom prostredníctvom verejnej časti ITMS2014+.
12. **ŽoAK** je pre účely týchto Záväzných podmienok Žiadosť o aktiváciu konta verejnej časti ITMS2014+, ktorú vypĺňa žiadateľ. Žiadosť sa vypĺňa prostredníctvom formulára dostupného na verejnej časti ITMS2014+; formulár žiadosti o aktiváciu konta tvorí prílohu č. 2 toho usmernenie.

3 Podmienky a postupy žiadateľa pri vytvorení prístupu do verejnej časti ITMS2014+

1. Verejná časť ITMS2014+ je k dispozícii na internetovej stránke <https://www.itms2014.sk>.
2. Žiadateľ postupuje podľa návodu/manuálu na vyplnenie žiadosti o aktiváciu používateľského konta, ktorý je k dispozícii na predmetnej internetovej stránke.
3. Poučenie používateľa verejnej časti ITMS2014+ v súvislosti so spracovaním osobných údajov.

Osobné údaje v rozsahu uvedenom v ŽoAK-u sú spracúvané v súlade so ZOOÚ. Žiadateľ berie na vedomie, že v zmysle § 10 ZOOÚ v spojitosti s § 47 zákona č. 292/2014 Z. z. o príspevku poskytovanom z európskych štrukturálnych a investičných fondov je možné spracovanie osobných údajov v rozsahu citovaných zákonov vykonávať aj bez výslovného súhlasu dotknutej osoby.

Osobné údaje súvisiace s prístupom do verejnej časti ITMS2014+ budú spracúvané DataCentrom (štátna rozpočtová organizácia, sídlom: Cintorínska 5, 814 88 Bratislava, IČO: 00 151 564) a Úradom vlády SR (sídlom: Námestie slobody 1, 813 70 Bratislava IČO: 00 151 513) vykonávajúcim kompetencie Centrálneho koordinačného orgánu, ktorý je správca informačného systému ITMS2014+ a v zmysle ZOOÚ je prevádzkovateľom pre potreby riadenia prístupov do informačného systému ITMS2014+.

Žiadateľ podpisom ŽoAK-u vyhlasuje, že sa oboznámil s relevantnými predpismi upravujúcimi ITMS2014+, najmä Záväznými podmienkami používania verejnej časti ITMS2014+.

1. Žiadateľ postupuje pri vytvorení prístupu do verejnej časti ITMS2014+ v súlade s nasledovným postupom:
2. Žiadateľ prostredníctvom verejnej časti ITMS2014+ vyplní a odošle elektronickú formu žiadosti o aktiváciu používateľského konta. Spracovanie elektronickej formy žiadosti o aktiváciu konta pozostáva z viacerých krokov, ktorými je Žiadateľ automaticky vedený priamo systémom ITMS2014+. Žiadateľ zodpovedá za úplnosť a správnosť informácii, ktoré uvádza v súvislosti s aktiváciou a používaním konta do verejnej časti ITMS2014+. V žiadosti definuje základné údaje subjektu (názov, adresné údaje, kontaktné údaje, štatutárnych zástupcov a po.), konkrétnu fyzickú osobu subjektu ako používateľa verejnej časti ITMS2014+ a definuje jej používateľské meno (ďalej aj „login“) v tvare platnej emailovej adresy, na ktorú je automaticky zasielaná linka, pre zadefinovanie hesla;
3. Verejná časť ITMS2014+ na základe identifikačného čísla subjektu (IČO) obsahuje funkcionalitu overenia a identifikovania žiadateľa, ktorý už je v systéme ITMS2014+ evidovaný. V takomto prípade systém zabezpečí prevod dostupných údajov žiadateľa priamo do formulára žiadosti o aktiváciu konta. Žiadateľ má možnosť určité údaje vo formulári editovať, resp. upraviť;
4. Žiadateľ po vypracovaní a odoslaní elektronickej formy žiadosti o aktiváciu konta túto žiadosť vytlačí, podpíše, zabezpečí úradné osvedčenie podpisu v zmysle zákona: napr. zákon č. 323/1992 Zb. o notároch a notárskej činnosti (Notársky poriadok v platnom znení, zákon č. 154/1994 Z. z. o matrikách v platnom znení) a následne poštovou prepravou odošle na adresu Správcu ITMS2014+ (DataCentrum, Cintorínska 5, 814 88 Bratislava). Pokiaľ žiadosť o aktiváciu konta nebude doručená Správcovi ITMS2014+ najneskôr do 30 dní odo dňa odoslania elektronickej verzie, používateľské konto nebude aktivované;
5. Správca ITMS2014+ na základe kontroly elektronického a písomného vyhotovenia žiadosti o aktiváciu používateľského konta aktivuje konto Žiadateľa, pokiaľ neidentifikuje rozdielne údaje, alebo iné nezrovnalosti. V prípade identifikovania chýb, resp. nedostatkov v predloženej žiadosti o aktiváciu používateľského konta je Správca ITMS2014+ oprávnený neaktivovať používateľské konto do verejnej časti ITMS2014+ a požiadať Žiadateľa o opravu chýb, nedostatkov v predloženej žiadosti o aktiváciu používateľského konta. V danom prípade nie je potrebné opätovne osvedčovať podpis Žiadateľa;
6. Správca ITMS2014+ je oprávnený žiadosť o aktiváciu používateľského konta do verejnej časti ITMS2014+ zamietnuť, pričom uvedenú skutočnosť oznámi Žiadateľovi bez zbytočného odkladu.
7. Používateľ je oprávnený vstúpiť do verejnej časti ITMS2014+ prihlásením sa prostredníctvom platného používateľského konta, pričom má možnosť využívať všetky služby a funkcionality poskytované verejnou časťou ITMS2014+, pokiaľ Správca ITMS2014+, alebo CKO neurčí inak.

4 Podmienky a postupy používania verejnej časti ITMS2014+ po vytvorení prístupu

1. Žiadateľ sa zaväzuje dodržiavať bezpečnostné princípy a pravidlá stanovené týmito Záväznými podmienkami.
2. Žiadateľ sa zaväzuje, že všetky údaje zadávané do systému ITMS2014+ prostredníctvom verejnej časti ITMS2014+ budú úplné a pravdivé.
3. Žiadateľ je povinný zabezpečiť dostatočnú ochranu bezpečnostných prvkov a zamedziť prístup k bezpečnostným prvkom neoprávneným osobám.
4. Používateľ sa do verejnej časti ITMS2014+ prihlasuje pomocou jednoznačného prihlasovacieho mena (login) a hesla, pričom sa zaväzuje dodržiavať kvalitu hesiel tak, aby:
5. heslo nebolo ťažko zapamätateľné;
6. heslo nebolo triviálne (ako napr. 123456, heslo, qwerty a pod.) a nebolo založené na informáciách vzťahujúcich sa k užívateľovi (napr. meno, dátum narodenia, telefónne číslo a pod.);
7. heslo bolo zložené z malých a veľkých písmen, číslic a špeciálneho znaku (nie alfanumerického) a malo minimálnu dĺžku 8 znakov.
8. Heslo používateľa je možné meniť len prostredníctvom verejnej časti ITMS2014+.
9. Žiadateľ sa zaväzuje, že nebude zdieľať svoje prihlasovacie údaje (prístupové meno a heslo) a bude sa prihlasovať do informačného systému výhradne pod svojím prístupovým menom (loginom).
10. Pre odblokovanie konta, resp. v prípade zabudnutého hesla používateľ zadá prostredníctvom vstupu „Zabudli ste heslo?“ na verejnej časti ITMS2014+ prihlasovací email (login), na ktorý mu bude doručená linka pre zadanie nového hesla. V prípade straty prihlasovacieho mena, kontaktuje Správcu ITMS2014+.

1. Žiadateľ je zodpovedný za bezpečnosť svojej pracovnej stanice a jej softvérového vybavenia (najmä za aktualizáciu operačného systému, antivírusového systému a pod.).
2. Žiadateľ sa zaväzuje, že v prípade straty, resp. zneužitia alebo podozrenia zo zneužitia bezpečnostných prvkov, v príp. akéhokoľvek neštandardného správania sa verejnej/neverejnej časti ITMS2014+, alebo v príp. identifikovaného incidentu alebo podozrenia na incident, bude takúto skutočnosť bezodkladne hlásiť:

a) na telefónnom čísle 0850/123 344

- v čase od 7,30 hod do 18,00 hod v pracovných dňoch,

- v mimopracovnom čase sú hovory (hlásenia) zaznamenané na záznamník.

b) elektronicky na adrese [cpu@datacentrum.sk](mailto:cpu@datacentrum.sk)

c) zápisom do Service Manager Clienta <http://www.cpu.datacentrum.sk/podpora/podpora-pouzivatelov-is-6c.html>

1. Súčasne sa zdrží akýchkoľvek činností, ktorými by mohol spôsobiť zhoršenie danej situácie a vyčká na usmernenie relevantných zamestnancov Správcu ITMS2014+.
2. Ak tieto Záväzne podmienky upravujú práva alebo ukladajú povinnosti pre Používateľa platia primerane aj pre Žiadateľa.
3. Správca ITMS2014+ je oprávnený v určitých prípadoch deaktivovať konto používateľa a takto mu zamedziť prístup do verejnej časti ITMS2014+.
4. CKO má právo jednostranne meniť a dopĺňať ustanovenia týchto Záväzných podmienok. Platnosť zmenených Záväzných podmienok nastáva dňom vydania a účinnosť dňom zverejnenia ich nového úplného znenia na webovom sídle https://www.itms2014.sk.
5. Žiadateľ súhlasí s odosielaním správ z ITMS2014+ na e‐mailovú adresu zadanú Žiadateľom.
6. Žiadateľ je povinný zabezpečiť pravidelné oboznamovanie Používateľa so zmenami týchto Záväzných podmienok ako aj používateľskej príručky pre prácu s verejnou časťou ITMS2014+, ktorej ustanovenia sú pre Žiadateľa/Používateľa verejnej časti ITMS2014+ záväzné a sú k dispozícii pre Používateľov verejnej časti ITMS2014+ na webovom sídle https://www.itms2014.sk. Žiadateľ zodpovedá za svoje konanie/opomenutie, ako aj za konanie/opomenutie Používateľa.
7. Správca ITMS2014+ a CKO nezodpovedajú Žiadateľovi/Používateľovi za škodu a ani za žiadnu ujmu vzniknutú v dôsledku porušenia týchto Záväzných podmienok ako aj dokumentov, na ktoré odkazujú.
8. Správca ITMS2014+ si vyhradzuje právo okamžite a bez náhrady zrušiť používateľské konto. Správca ITMS2014+ je oprávnený používateľské konto zrušiť najmä v prípade, ak Žiadateľ/Používateľ porušil tieto Záväzné podmienky alebo dokumenty, na ktoré odkazujú.
9. Správca ITMS2014+ a CKO si vyhradzujú právo na verejnej časti ITMS2014+ používať nástroj Google Analytics. Ide o službu na webovú analýzu, ktorú bezodplatne poskytuje spoločnosť Google, Inc. (Google). Služba Google Analytics používa súbory cookie, teda textové súbory umiestnené v počítači, ktoré pomáhajú analyzovať, ako používatelia používajú dané webové stránky. Informácie generované súborom cookie o tom, ako používate webové stránky (vrátane adresy IP), budú odoslané a uložené spoločnosťou Google na serveroch v Spojených štátoch. Spoločnosť Google použije tieto informácie na zhodnotenie používania webových stránok, na vytvorenie prehľadov o aktivite na webových stránkach pre jej operátorov a na poskytnutie iných služieb súvisiacich s aktivitou na webových stránkach a s používaním Internetu. Spoločnosť Google môže postúpiť takéto informácie tretím stranám, ak to vyžaduje zákon alebo ak takéto tretie strany spracovávajú informácie v mene spoločnosti Google. Spoločnosť Google nepriradí vašu adresu IP k žiadnym iným údajom, ktoré uchováva. Používaním verejnej časti ITMS2014+ vyjadrujete súhlas so spracovaním informácii o IP adrese Žiadateľa, pričom nejde o osobné údaje.

5 Zoznam príloh

1. Príloha č.1 Podpora ITMS2014+ vytvorenia ŽoAK na verejnej časti neprihláseným používateľom.
2. Príloha č.2 Vzor formuláru ŽoAK.